PFตุน800ล.ขายกระโดดCIพลิกมีกำไร
PF เพิ่มทุนฉลุย ตุน 800 ล้านลุยธุรกิจ มั่นใจไตรมาส 2 รายได้โต 30% ดันทั้งปีเข้าเป้า 1.2 หมื่นล้าน
28 มิ.ย. 2555

PF เพิ่มทุนฉลุย ตุน 800 ล้านลุยธุรกิจ มั่นใจไตรมาส 2 รายได้โต 30% ดันทั้งปีเข้าเป้า 1.2 หมื่นล้าน
นายชายนิด โง้วศิริมณี ประธานเจ้าหน้าที่บริหาร บริษัท พร็อพเพอร์ตี้ เพอร์เฟค (PF) เปิดเผยว่า บริษัทประสบความสำเร็จในการขายหุ้นเพิ่มทุนให้กับผู้ถือหุ้นเดิมจำนวน 787.73 ล้านหุ้น
สำหรับเงินได้รับจากการเพิ่มทุนทั้งสิ้นกว่า 788 ล้านบาท ทำให้บริษัทมีฐานการเงินที่แข็งแกร่งมากขึ้น มีความพร้อมในการขยายธุรกิจ สามารถเติบโตอย่างก้าวกระโดดในอนาคต และหุ้นยังมีสภาพคล่องมากขึ้นด้วย
ทั้งนี้ ในส่วนของผลการดำเนินงานในช่วงไตรมาส 2 ของปีนี้ คาดว่ายอดการโอนที่พร้อมเข้ามารับรู้เป็นรายได้จะเติบโตประมาณ 30% จากไตรมาสแรกที่มีรายได้รวม 1,883.09 ล้านบาท รวมถึงการโอนโครงการหอพักยูนิลอฟท์เข้ากองทุนอสังหาริมทรัพย์ในช่วงไตรมาส 4 ก็จะสนับสนุนให้บริษัทจะมีรายได้ 1.2 หมื่นล้านบาท และมั่นใจว่าจะมียอดพรีเซลส์ 1.6 หมื่นล้านบาท ตามเป้าหมายในปีนี้
นายสงกรานต์ อิสสระ กรรมการผู้จัดการ บริษัท ชาญอิสสระ ดีเวล็อปเมนท์ (CI) เปิดเผยว่า ในปีนี้บริษัทน่าจะมีกำไรได้ พลิกจากปีก่อนที่มีผลขาดทุนประมาณ 16.94 ล้านบาท เนื่องจากขณะนี้บริษัทมียอดขายรอโอนแล้วกว่า 1,000 ล้านบาท ซึ่งจะรับรู้รายได้เกือบทั้งหมดภายในปีนี้ ทำให้รายได้ทั้งปีเติบโตจากปีก่อน 70-80% โดยในไตรมาส 2 น่าจะมีกำไรโตต่อเนื่องจากไตรมาสแรก
นอกจากนี้ ปีนี้บริษัทมีแผนเปิดโครงการใหม่ 4 โครงการ และมีแผนนำโรงแรมศรีพันวา ภูเก็ต ขายเข้ากองทุนอสังหาริมทรัพย์ มูลค่า 2,000 ล้านบาท คาดว่าจะจัดตั้งและเสนอขายหน่วยลงทุนได้ในปลายปีนี้ถึงต้นปี 2556